Hele fire færdselsuheld på en time gjorde, at Nordjyllands Politi har haft travlt lørdag eftermiddag. Klokken 12.03 fik en treårig dreng kørt sin fod over på Jernbanegade i Kås. Vagtchef ved Nordjyllands Politi, Bruno Brix, fortæller, at uheldet skete ved lav hastighed, og at drengen ikke er kommet alvorligt tilskade. Få minutter senere var den gal igen. Denne gang var det en kvindelig motorcyklist i et solouheld ved universitetsparken i Aalborg Øst. Motorcyklisten væltede, men igen var det uden alvorlig tilskadekomst. Længere nord på var to biler involveret i et færdselsuheld i krydset mellem Nørremøllevej og Nørlev Strandvej vest for Hjørring klokken 12.16. Her oplyser vagtchefen, at to personer er blevet kørt til tjek på sygehuset, men at det ikke tydede på alvorlig personskade. Det sidste uheld skete på Nordens Alle i Hjørring klokken 13.02. Her blev en ældre mand med rollator påkørt af en bil, da han ville krydse vejen. Vagtchefen oplyser, at manden væltede og fik nogle skrammer i ansigtet, men ikke noget alvorligt.
Nordjyllands Politi har haft travlt med færdselsuheld lørdag eftermiddag.